УГОВОР О ИСКЉУЧИВОМ УСТУПАЊУ ИМОВИНСКИХ АУТОРСКИХ ПРАВА
Закључен дана ___.___.2026.

На основу члана 153. Закона о ауторском и сродним правима, закључује се између:
1. Аутор/Носилац ауторског права из области писаних/електронских дела (књижевна, преводилачка, научна и стручна дела, илустрације и друге врсте дела): _________________________________________ (име и презиме), _________________________________________ (адреса и место пребивалишта), ЈМБГ: _________________________________________, држављанство српско, члан ауторског удружења: _________________________________________ (ако није члан ниједног ауторског удружења, уписати „НЕ” на линији) (у даљем тексту: „Аутор”)
2. ООРП – Организација за остваривање репрографских права, Београд, ул. Милентија Поповића бр. 23/9, МБ: 28164963, ПИБ: 108859613, коју заступа директор др Милош Константиновић (у даљем тексту: „ООРП”).
ПРАВА КОЈА СЕ УСТУПАЈУ
Члан 1.
Овим Уговором Аутор/Носилац ауторског права искључиво уступа ООРП-у своја имовинска ауторска права у области писаних дела у штампаном облику, која се односе на:
–	право давања на послугу оригинала или умножених примерака ауторских дела од стране јавних библиотека, односно других институција намењених јавности којима је то делатност (уз законска ограничења из члана 40. став 3. Закона о ауторском и сродним правима);
–	право на реемитовање (кабловско);
–	право на умножавање:
–	писаних дела од стране образовних институција, установа културе, установа из области науке и здравства, за потребе подучавања и истраживања;
–	дела од стране привредних друштава, удружења, предузетника и државних органа, за њихову интерну употребу;
–	дела за потребе генеративне вештачке интелигенције, без обзира на то који субјект врши умножавање.
Изузетно, Аутор/Носилац ауторског права може у свако доба искључити из уступања поједино право из овог члана (нпр. право на умножавање), у целини или само у погледу једне његове компоненте (нпр. само за потребе генеративне вештачке интелигенције) – писаном изјавом упућеном ООРП-у или прецртавањем тог права хемијском оловком на примерку Уговора (уз параф Аутора), и то право убудуће остваривати самостално, мимо ООРП-а (опт-аут), док Уговор у осталом делу остаје у пуној важности.
Члан 2.
Аутору/Носиоцу ауторског права припада и посебна накнада (у смислу члана 39. став 1, 2. и 5. Закона о ауторском и сродним правима) од:
–	увоза, односно продаје техничких уређаја и празних носача звука, слике и текста за које се оправдано може претпоставити да ће бити коришћено за такво умножавање;
–	правног или физичког лица које пружа услуге фотокопирања уз накнаду.
ОСТВАРИВАЊЕ УСТУПЉЕНИХ ИМОВИНСКИХ АУТОРСКИХ ПРАВА
Члан 3.
Аутор/Носилац ауторског права даје налог ООРП-у и сва потребна овлашћења да у своје име, а за рачун аутора, закључи уговоре са корисницима ауторских дела о неискључивом уступању права која се односе на права из члана 1. и 2. овог Уговора.
Наведена овлашћења Аутор/Носилац ауторског права даје за територију Републике Србије и за све земље са којима ООРП има закључене међународне мултилатералне или билатералне уговоре.
Аутор/Носилац ауторског права под пуном материјалном и кривичном одговорношћу изјављује да је носилац уступљених права на пријављеним делима. Аутор/Носилац ауторског права сноси одговорност за евентуалне правне недостатке и дужан је да ООРП-у пружи заштиту у евентуалном судском спору.
Аутор/Носилац ауторског права даје налог ООРП-у да у своје име, а за његов рачун, закључи уговоре са корисницима ауторских дела која се односе на права из члана 1. и 2. овог Уговора.
ООРП се обавезује да прикупи и наплати накнаду од корисника за коришћење права и посебну накнаду описану у члану 1. и 2. овог Уговора и исплати је аутору, а све у складу са Статутом, Планом расподеле, Тарифним споразумима и другим актима и одлукама које усвоје надлежни органи ООРП.
ОВЛАШЋЕЊА ООРП
Члан 4.
У складу са одредбама овог Уговора, Аутор/Носилац ауторског права овлашћује ООРП да:
–	предузима све потребне мере за остваривање уступљених имовинских ауторских права;
–	склапа уговоре са корисницима, издаје дозволе у вези коришћења дела која штити и одређује услове за њихово коришћење, укључујући и висину накнаде;
–	контролише извршавање уговора и законских обавеза корисника ауторских дела из члана 1. и 2. овог Уговора;
–	располаже прикупљеним надокнадама до њихове коначне расподеле у складу са добрим пословним обичајима и са пажњом доброг домаћина;
–	покреће и води поступке заштите код судова у случају повреде права аутора;
–	предузима све потребне мере и акције у циљу остваривања законске и друштвене заштите аутора.
ОБАВЕЗЕ ООРП
Члан 5.
ООРП се обавезује да ће:
–	остваривати материјална права на ауторским делима свих аутора под једнаким условима, у складу са законом, међународним уговорима, општим актима и одлукама органа управљања ООРП;
–	предузимати мере у циљу закључења уговора са свим корисницима који искоришћавају дела аутора;
–	закључивати уговоре са корисницима о неискључивом уступању права коришћења дела аутора;
–	предузимати мере у циљу прикупљања накнаде од корисника за коришћење дела аутора;
–	вршити наплату накнаде за коришћење дела аутора;
–	остварену накнаду расподелити ауторима према одредбама Плана расподеле.
ОБАВЕЗЕ АУТОРА – НОСИОЦА АУТОРСКОГ ПРАВА
Члан 6.
Аутор/Носилац ауторског права се обавезује да неће овластити ниједно друго физичко или правно лице да остварује његова ауторска права за територију наведену у члану 3. став 2. овог Уговора, нити да ће то чинити индивидуално, за време трајања овог Уговора, осим за право искључено опт-аутом из члана 1. овог Уговора.
Члан 7.
Аутор/Носилац ауторског права се обавезује да редовно обавештава ООРП о свим променама личних података.
Аутор/Носилац ауторског права се обавезује да своја дела редовно пријављује ООРП-у на прописаном обрасцу, уз навођење свих података који утичу на правилно остваривање ауторских права и расподелу накнада.
ООРП није одговорна за евентуалне грешке до којих би дошло приликом расподеле ауторске накнаде, због недостављања или достављања нетачних података од стране аутора – носиоца права.
ПРЕСТАНАК ВАЖЕЊА УГОВОРА
Члан 8.
Овај Уговор се закључује на неодређено време, с тим што свака страна може отказати Уговор, у целини или делимично, у писаној форми.
ЗАВРШНЕ ОДРЕДБЕ
Члан 9.
Овај Уговор се сматра закљученим и пуноважним ако га потпишу Аутор/Носилац ауторског права и ООРП, било у писаном облику, било електронским путем, било сагласношћу Аутора/Носиоца ауторског права и ООРП-а израженом путем имејла, или на било који други начин из којег се може закључити да су се сагласили са одредбама овог Уговора.
Овај Уговор је сачињен у два истоветна примерка, од којих један задржава Аутор/Носилац ауторског права, а други ООРП.

	АУТОР/НОСИЛАЦ АУТОРСКОГ ПРАВА
	ООРП

	_________________________________
	_________________________________

	(име и презиме)
	Директор ООРП
др Милош Константиновић



